MONO-JAS ควงคู่บวก! โบรกฯ มองปี 65 พลิกกำไร-ลุ้นกระแส ADVANC สนใจบรอดแบนด์
MONO-JAS ควงคู่บวก! โบรกฯ มองปี 65 ของ MONO จะสามารถพลิกกลับมามีกำไรสุทธิได้ โดย MONO จะได้ประโยชน์จากส่วนแบ่งรายได้จากผู้ใช้บริการ และรายได้ค่าบริการเป็นผู้ให้บริการคอนเทนต์บนช่อง 3BBTV และลุ้นกระแส ADVANC สนใจบรอดแบนด์
31 ม.ค. 2565

ผู้สื่อข่าวรายงานว่าวันนี้ (31 ม.ค. 2565) ณ เวลา 11:51 น. ราคาหุ้นบริษัท โมโน เน็กซ์ จำกัด (มหาชน) หรือ MONO อยู่ที่ระดับ 3.02 บาท เพิ่มขึ้น 0.16 บาท หรือ 5.59% โดยทำจุดสูงสุดที่ 3.08 บาท และทำจุดต่ำสุดที่ 2.88 บาท ด้วยมูลค่าการซื้อขาย 173.87 ล้านบาท
ขณะเดียวกันราคาหุ้นบริษัท จัสมิน อินเตอร์เนชั่นแนล จำกัด (มหาชน) หรือ JAS อยู่ที่ระดับ 3.36 บาท เพิ่มขึ้น 0.16 บาท หรือ 5.00% โดยทำจุดสูงสุดที่ 3.40 บาท และทำจุดต่ำสุดที่ 3.26 บาท ด้วยมูลค่าการซื้อขาย 245.03 ล้านบาท
นายนภนต์ ใจแสน นักวิเคราะห์การลงทุนปัจจัยพื้นฐานด้านตลาดทุน บล.บัวหลวง เปิดเผยว่า คาดผลการดำเนินงานในปี 2565 ของ MONO จะสามารถพลิกกลับมามีกำไรสุทธิได้ จากการร่วมมือ 3BB – MONOMAX และการจัดหาคอนเทนต์สำหรับแพลตฟอร์ม 3BB GIGATV จากการเป็นผู้ให้บริการคอนเทนต์หลัก โดย MONO จะได้ประโยชน์จากส่วนแบ่งรายได้จากผู้ใช้บริการ และรายได้ค่าบริการเป็นผู้ให้บริการคอนเทนต์บนช่อง 3BBTV
ทั้งนี้ บล.บัวหลวง ได้ปรับคำแนะนำจาก “ถือ” เป็น “ซื้อ” ให้ราคาเป้าหมายพื้นฐาน 3.80 บาท
ส่วนราคาหุ้น JAS ที่ปรับตัวขึ้น ยังคงเป็นปัจจัยเดิม คือ กระแสข่าว บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC กำลังศึกษาความเป็นไปได้ในการเข้าซื้อธุรกิจบรอดแบนด์ บมจ.ทริปเปิลที บรอดแบนด์ (TTTBB) ซึ่งเป็นผู้ให้บริการอินเตอร์เน็ตบรอดแบรนด์ 3BB ซึ่งหากดีลนี้ดำเนินต่อไปจะเป็นประโยชน์ทั้ง MONO และ JAS